CELEX: C2004/262/65
Language: et
Date: 2004-10-23 00:00:00
Title: Kohtuasi T-281/04: Paola Staboli 9. juuli 2004 hagi Euroopa Ühenduste Komisjoni vastu

23.10.2004   
            
            
               ET
            
            
               Euroopa Liidu Teataja
            
            
               C 262/34
            
         Paola Staboli 9. juuli 2004 hagi Euroopa Ühenduste Komisjoni vastu
   (Kohtuasi T-281/04)
   (2004/C 262/65)
   Kohtumenetluse keel: prantsuse
   Paola Staboli, elukoht Saint-Gilles (Belgia), esitas 9. juulil 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindaja on advokaat Lucas Vogel.
   Hageja palub esimese astme kohtul:
   
               —
            
            
               tühistada ametisse nimetava asutuse (AIPN) 12. märtsi 2004. ja 6. aprilli 2004. aasta otsused, millega jäeti rahuldamata hageja 29. augusti 2003. aasta kaebus, milles hageja kritiseeris 9. mai 2003. aasta otsust, millega keelduti tunnistamast koolitustegevuseks tema osalemine kahel konverentsil Melbourne'is ja Perth'is ajavahemikus 26. juunist 5. juulini 2003, ning millega keelduti talle sel eesmärgil õppepuhkuse vormistamisest;
            
         
               —
            
            
               niivõrd, kuivõrd see on vajalik, tühistada ka eespool viidatud komisjoni Tõlketeenistuse peadirektori 9. mai 2003. aasta otsus;
            
         
               —
            
            
               kohustada komisjoni kahju hüvitamiseks maksma 5 000 eurot;
            
         
               —
            
            
               jätta selle kohtuastme kohtukulud kostja kanda.
            
         Õiguslikud alused ja peamised argumendid
   Hageja vaidlustab ametisse nimetava asutuse (AIPN) otsuse, millega jäeti rahuldamata tema õppepuhkuse taotlus, mille ta oli esitanud selleks, et esineda ajavahemikus 26. juunist 5. juulini 2003 Austraalias Melbourne'is ja Perth'is toimuvatel konverentsidel.
   Oma nõudmiste toetuseks väidab hageja, et:
   
               —
            
            
               rikutud on Euroopa Kohtu põhikirja artikli 24 kolmandat lõiku, volinike kolleegiumi 7. mai 2002. aasta otsust, täpsemalt selle artikleid 1, 2 ja 3, ning samuti otsust, millega kiideti heaks hageja koolituskaart aastaks 2003, kuna kõnealune õppepuhkuse taotluse rahuldamisest keelduti põhjusel, et tegemist on isikliku eneseteostusega, samas kui tema 2003. aasta koolituskavas viidati sellele otseselt kui koolitustegevusele ning et ametnike koolituse üks eesmärke ongi just nimelt tagada ametnike eneseteostus ning nende mõju komisjoni välisele imidžile;
            
         
               —
            
            
               rikutud on diskrimineerimise keelu põhimõtet, samuti esineb käesolevas asjas ilmne hindamisviga selles osas, et ametisse nimetav asutus (AIPN) keeldub tunnistamast, et kõnealustel konverentsidel käsitletud teema (keskaja kirjandus ning täpsemalt Dante looming) kuulub hageja koolituse raamesse, kuna see teema on otseselt seotud hageja tööga tõlketeenistuses ning et teistele ametnikele on analoogse tegevuse jaoks tavaliselt õppepuhkust võimaldatud.